Objava spremenjenega enotnega dokumenta na osnovi zahtevka za odobritev manjše spremembe v skladu z drugim pododstavkom člena 53(2) Uredbe (EU) št. 1151/2012

(2019/C 3/09)

Evropska komisija je ta zahtevek za manjšo spremembo odobrila v skladu s tretjim pododstavkom člena 6(2) Delegirane uredbe Komisije (EU) št. 664/2014 (1).

Zahtevek za odobritev zadevne manjše spremembe se objavi v podatkovni zbirki Komisije DOOR.

ENOTNI DOKUMENT

„ZAMPONE MODENA“

EU št.: PGI-IT-01501-AM01 – 20.4.2018

ZOP ( ) ZGO ( X )

1. Ime

„Zampone Modena“

2. Država članica ali tretja država

Italija

3. Opis kmetijskega proizvoda ali živila

3.1 Vrsta proizvoda

Skupina 1.2 Mesni proizvodi (kuhani, soljeni, dimljeni itn.)

3.2 Opis proizvoda, za katerega se uporablja ime iz točke 1

Ime „Zampone Modena“ je pridržano za kuhan delikatesni proizvod, ki ima ob dajanju na trg naslednje organoleptične, kemijske in fizikalno-kemijske značilnosti:

Značilnosti

Konsistenca: proizvod mora biti mogoče zlahka razrezati na rezine, ki ne smejo razpasti.

Videz ob razrezu: rezina je kompaktna z enakomerno velikimi zrnci.

Barva rezine: rožnata, ki se nagiba v neenotno rdečo.

Okus: značilen.

Kemijske in fizikalno-kemijske značilnosti mesa

Beljakovine skupaj: najmanj 17 %.

Razmerje maščobe/beljakovine: največ 1,9.

Razmerje kolagen/beljakovine: največ 0,5.

Razmerje voda/beljakovine: največ 2,70.

3.3 Krma (samo za proizvode živalskega izvora) in surovine (samo za predelane proizvode)

Klobasa „Zampone Modena“ je izdelana iz mešanice prašičjega mesa, pridobljenega iz progastega mišičnega tkiva, prašičje maščobe, kože, soli in celega ali mletega popra. Uporabijo se lahko tudi naslednje sestavine: vino, voda v skladu z dobro industrijsko prakso, naravne arome, začimbe in dišavnice, sladkor in/ali dekstroza in/ali fruktoza, natrijev in/ali kalijev nitrit v največjem odmerku 140 delcev na milijon, askorbinska kislina in njena natrijeva sol. Arome dima niso dovoljene. Dobljena mešanica se polni naravne ovitke iz kože prednje noge prašiča, skupaj s parklji, ki se zavežejo na zgornjem koncu.

3.4 Posebne faze proizvodnje, ki jih je treba izvajati na opredeljenem geografskem območju

Izdelava klobase „Zampone Modena“ vključuje naslednje faze: pripravo surovin, sekljanje, mešanje, polnjenje nadeva v ovitek, ki jim sledijo sušenje pri proizvodih, ki se prodajajo sveži, ali morebitno predhodno kuhanje in ustrezna termična obdelava pri proizvodih, ki se prodajajo kuhani.

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Klobasa „Zampone Modena“ se prodaja cela. Sveži proizvodi se prodajajo nepakirani ali pakirani, kuhani proizvodi pa se prodajajo v ustreznih nepredušno zaprtih embalažah. Postopke pakiranja je treba izvajati izključno na območju proizvodnje, kot je opredeljeno v točki 4.

3.6 Posebna pravila za označevanje proizvoda, za katerega se uporablja registrirano ime

Ime zaščitene geografske označbe „Zampone Modena“ mora biti na etiketi izpisano z jasnimi in neizbrisnimi črkami, ki se jasno ločijo od vseh drugih navedb na etiketi, takoj za njim pa morata biti navedba „Zaščitena geografska označba“ in/ali kratica „ZGO“. Prepovedano je dodajanje kakršnih koli oznak, ki niso izrecno določene. Dovoljena je uporaba navedb, ki se nanašajo na imena, firme ali zasebne blagovne znamke, če ne hvalijo proizvoda ali ne zavajajo kupcev.

4. Jedrnata opredelitev geografskega območja

Klobasa „Zampone Modena“ se pridobiva na tradicionalnem območju proizvodnje, ki je geografsko opredeljeno kot celotno ozemlje naslednjih italijanskih pokrajin: Modena, Ferrara, Ravena, Rimini, Forlì-Cesena, Bologna, Reggio Emilia, Parma, Piacenza, Cremona, Lodi, Pavia, Milano, Monza-Brianza, Varese, Como, Lecco, Bergamo, Brescia, Mantova, Verona in Rovigo.

5. Povezava z geografskim območjem

Klobasa „Zampone Modena“ je svoj sloves pridobila zaradi porekla z geografskega območja, kjer se tradicionalno izdeluje. Izvira iz pokrajine Modena, nato pa se je proizvajala v drugih regijah severne Italije, kamor so se prenesla in nato tam širila pravila o umetnosti izdelave teh proizvodov izključno iz prašičjega mesa. Izdelava klobase „Zampone Modena“ sega na začetek 16. stoletja. Tehnične spretnosti in znanje, ki se ob upoštevanju tradicije prenašajo iz roda v rod, so bistveni element tega proizvoda, katerega značilnosti so še danes močno odvisne od okoljskih in človeških dejavnikov. O slovesu klobase „Zampone Modena“ pričajo številna literarna dela.

Lastnosti proizvoda z geografsko označbo so odvisne od naravnih in človeških dejavnikov na ozemlju proizvodnje. Za okoljske razmere na opredeljenem območju je značilno tipično podnebje severnega in osrednjega dela Italije. Povezava s tradicionalnim ozemljem proizvodnje temelji na tehničnem znanju in spretnostih predelovalcev, saj so se izdelovalci skozi čas specializirali in tako omogočili, da se pri postopkih predelave proizvoda še naprej v celoti upošteva tradicija. Vse tradicije in okoljske značilnosti so tesno povezane z družbeno-gospodarskim razvojem, ki je značilen za območje proizvodnje in je privedel do lastnosti, ki jih ni mogoče posnemati.

Sklic na objavo specifikacije

(drugi pododstavek člena 6(1) te uredbe)

Ministrstvo je začelo nacionalni postopek ugovora z objavo predloga za spremembo ZGO „Zampone Modena“ v Uradnem listu Italijanske republike št. 47 z dne 26. februarja 2018.

Prečiščeno besedilo specifikacije proizvoda je na voljo na spletnem mestu: http://www.politicheagricole.it/flex/cm/pages/ServeBLOB.php/L/IT/IDPagina/3335

(1) UL L 179, 19.6.2014, str. 17.